Beraming van skade ná Durban-storm bekend gemaak | Maroela Media
Die storm in Durban (Foto: ANA)
Die eThekwini-munisipaliteit se uitvoerende komitee het bekend gemaak die koste om die skade te herstel weens die verwoestende storm wat op 10 Oktober in Durban gewoed het, sal meer as 'n halfmiljard rand beloop.
Dié komitee het Maandag 'n verslag goedgekeur wat aandui dat die koste om skade aan infrastruktuur te herstel nagenoeg R576 miljoen beloop.
Daar word onder meer R308 miljoen benodig vir ingenieursverwante herstelwerk, R250 miljoen vir menslike nedersettings, sowat R4,1 miljoen vir rampbestuur, R7,7 miljoen vir parke en ontspanning, R2,6 miljoen vir elektrisiteitsherstel en R2,3 miljoen vir water en sanitasie.
Tot 60 wyke en 3 112 huishoudings, waarvan 2 425 in die suide van die stad, is deur die storm geraak. Die munisipaliteit het Maandag in 'n verklaring laat hoor die assessering van die skade is steeds aan die gang en dus nog nie finaal nie.
Die goedkeuring van die verslag gee toestemming aan verskeie eenhede om te begin met beplanning en die rehabilitasie van infrastruktuur op 'n kort- en langtermyngrondslag. Dit verleen ook magtiging aan die rampbestuureenheid om 'n evaluasie te doen van alle omgewings wat geneig is tot oorstromings, asook die kapasiteit van paaie se infrastruktuur en dreineringstelsels.
Die eenheid vir menslike nedersettings is ook in staat gestel om laekostebehuising, gemeenskapswooneenhede en informele nedersettings as 'n noodmaatreël vir gemeenskapslede op te rig. Hierdie behuisingsoplossings sal onderhewig wees aan finansiering deur die KwaZulu-Natalse departement van menslike nedersettings.
Martin Xaba, waarnemende adjunkstadsbestuurder vir gemeenskap en nooddienste, het gesê dit is noodsaaklik vir die departement om te begin met die rehabilitasie van die beskadigde infrastruktuur. "Die goedkeuring van die verslag stel die departement van finansies ook in staat om spaargeld te vind om seker te maak die rehabilitasie van infrastruktuur kan voortgaan."
Misdaadstatistieke: Moord, kapings neem toe
Nkandla was dan amper die halfte van die hele Durban se koste. So wie word ingedoen en wie word bevoordeel
Die werklike bedrag is seker aansienlik minder, ons weet mos almal hulle sit so bietjie extra by sodat al die kaders ook so ietsie kan kry…